Zmluva o výkonoch vo verejnom záujme pri prevádzkovaní
osobnej dopravy na dráhe na rok 2004
uzatvorená podľa § 30 zákona NR SR č.164/1996 Z. z. o dráhach a o zmene zákona 
č. 455/1991 Zb. o živnostenskom podnikaní (živnostenský zákon) v znení neskorších predpisov, § 9 zákona č. 259/2001 Z. z. o Železničnej spoločnosti, a.s. a o zmene a doplnení zákona NR SR č. 258/1993 Z. z. o Železniciach Slovenskej republiky v znení zákona č. 152/1997 Z. z., § 52 zákona č.263/1999 Z. z. o verejnom obstarávaní a o zmene a doplnení niektorých zákonov, § 261 a nasl. Obchodného zákonníka, ustanovení §4 odsek 6 zákona NR SR  č. 231/1999 Z. z. o štátnej pomoci v znení neskorších predpisov a ustanovení zákona NR SR č.244/2002 Z. z. o rozhodcovskom konaní.

Slovenská republika zastúpená Ministerstvom dopravy, pôšt a telekomunikácií SR a Železničná spoločnosť, a.s. Bratislava  (ďalej len ”zmluvné strany”) v záujme zabezpečenia nevyhnutných dopravných služieb súvisiacich s verejnou prepravou osôb a vecí a úpravy právnych a finančných vzťahov medzi zmluvnými stranami, ktoré pri tejto preprave vznikajú, uzatvárajú túto zmluvu:

OBJEDNÁVATEĽ: 	Slovenská republika zastúpená Ministerstvom dopravy, pôšt a telekomunikácií SR	
	Námestie slobody č. 6, 810 05  Bratislava	
Štatutárny orgán : 	Ing. Pavol Prokopovič	
	Minister dopravy, pôšt a telekomunikácií SR	
Zástupca pre vecné		
rokovania : 	Ing. Dušan Turanovič
Generálny riaditeľ sekcie dráh a železničnej dopravy	
Identifikačné číslo:	304 16 094	
Bankové spojenie:	Národná banka Slovenska	
Číslo účtu:	9926 – 002/0720	
DODÁVATEĽ: 	Železničná spoločnosť, a.s. 
Klemensova 8, 813 61 Bratislava	
Štatutárny orgán: 	Ing. Pavol Kužma	
	predseda predstavenstva a generálny riaditeľ Železničnej spoločnosti, a.s. 	
Zástupca pre vecné rokovania:	Ing. Vladimír Ľupták
podpredseda predstavenstva Železničnej spoločnosti, a.s. 	
Identifikačné číslo:	358 28 226	
Obchodný register:	Okresný súd Bratislava 1, Oddiel  Sa, vložka č. 2893/B	
Bankové spojenie: 	HVB Bank Slovakia, a.s.	
Číslo účtu:	1423031073/8080	

Článok I
Predmet zmluvy
(1)	Predmetom Zmluvy o výkonoch vo verejnom záujme pri prevádzkovaní osobnej dopravy na dráhe (ďalej len ”zmluva”) je záväzok, ktorým sa dodávateľ zaväzuje poskytnúť Slovenskej republike výkon železničných (vrátane náhradných cestných) dopravných služieb v osobnej doprave za určené ceny, ktoré by z hľadiska svojich obchodných záujmov neposkytoval vôbec alebo neposkytoval v požadovanom rozsahu a záväzok Slovenskej republiky poskytnúť dodávateľovi za tieto výkony úhradu straty.
(2)	Vykonávanie dopravných služieb sa vzťahuje na všetky prepravy osôb podľa článku III odsek 3 tejto zmluvy.

Článok II
Rozsah zmluvy
Zmluva sa vzťahuje na všetky vnútroštátne a medzinárodné osobné dopravné služby uskutočňované dodávateľom vlakmi osobnej dopravy, ktoré majú minimálne jednu zastávku na území Slovenskej republiky, okrem vlakov  kategórie EC a IC.

Článok III
Definícia výkonov
(1)	Dodávateľ zabezpečí dopravné výkony celkom v rozsahu 30 501,3 tis. vlakových kilometrov (v štruktúre podľa prílohy č. 1). Dodávateľ zabezpečí, aby realizované dopravné výkony podľa platného grafikonu vlakovej dopravy vyhovovali základným požiadavkám bezpečnosti, plynulosti, pravidelnosti, kapacity a kvality v zmysle platných predpisov.
(2)	Dodávateľ sa zaväzuje podľa prevádzkových možností prispôsobiť skladbu a obehy súprav vlakov osobnej prepravy prepravným potrebám a zabezpečí časový súlad v prestupných vlakových staniciach.
(3)	Dodávateľ zabezpečí nevyhnutné služby súvisiace s verejnou prepravou osôb a vecí 
za podmienok stanovených zákonom), touto zmluvou, Prepravným poriadkom a tarifou Železničnej spoločnosti, a.s. (PPTŽ), dohovormi o medzinárodnej preprave cestujúcich) a prijatými bilaterálnymi, resp. multilaterálnymi dohodami s inými železničnými správami. 
(4)	Dodávateľ informuje objednávateľa včas pred začatím každej mimoriadnej prepravy a predloží mesačné a ročné štatistické prehľady o všetkých mimoriadnych výkonoch.

Článok IV
Tarifné podmienky
(1)	Dodávateľ prepraví cestujúcich podľa platných tarifných podmienok a cien v zmysle článku III odseku 3 tejto zmluvy. 
(2)	Dodávateľ prepraví vymedzený okruh osôb) podľa osobitnej tarify určenej ministrom dopravy, pôšt a telekomunikácií SR 
(3)	Dodávateľ prepraví za osobitné tarify aj iný vymedzený okruh osôb).
(4)	Vo vnútroštátnej preprave platia cestovné doklady za zmluvnú cenu a lístky                      0 735 2 4927 00 len za podmienok dohodnutých oboma zmluvnými stranami.

Článok V
Subdodávatelia
(1)	Dodávateľ môže po predchádzajúcom súhlase objednávateľa uzavrieť subdodávateľské zmluvy na zabezpečenie pravidelnej prepravy cestujúcich autobusom (nad rámec prílohy č. 1 zmluvy). Zodpovedným za poskytovanie služieb a výkonov, na ktoré sa vzťahuje táto zmluva, naďalej zostáva výlučne dodávateľ. 
(2)	Ustanovenia tohto článku sa netýkajú zabezpečenia náhradnej prepravy cestujúcich autobusom (v čase výluk).
 
Článok VI 
Stanovenie tržieb
(1)	Plánované tržby sa vypočítavajú na základe vývoja skutočných prepravných výkonov a jednotkových tržieb predchádzajúcich období, plánovaného rozsahu služieb a tarifnej politiky v roku 2004 a ostatných výnosov. Kvantifikácia plánovaných tržieb je uvedená v prílohe č.2.
(2)   Skutočné tržby za zmluvné obdobie sa určia na základe finančných a účtovných výkazov dodávateľa.

Článok VII
Stanovenie nákladov
(1)	Nákladmi (plánovanými a skutočnými) pre účely tejto zmluvy sa rozumejú ekonomicky oprávnené náklady). 
(2)	Plánované náklady objednaných výkonov viažucich sa na predmet zmluvy sa stanovia kalkulačným vzorcom. Kvantifikácia plánovaných nákladov je uvedená v prílohe č. 3. 
(3)	Skutočné náklady sa určia na základe finančných a účtovných dokladov. 
(4)	Do nákladov nie je možné zarátať finančné náklady súvisiace s bankovými úvermi, ktoré neboli použité pre financovanie objednaných výkonov osobnej dopravy.
(5)	Náklady budú posudzované nezávislým auditom.
(6)	Objednávateľ neuzná náklady vzniknuté nesprávnou činnosťou, nečinnosťou alebo opomenutím zo strany dodávateľa.

Článok VIII
Úhrada straty
(1)	Dodávateľ je povinný jednoznačne preukázať objednávateľovi straty, ktoré mu vznikajú pri výkonoch vo verejnom záujme.
(2)	Výška preukázateľnej straty pri prevádzkovaní osobnej dopravy na dráhe sa stanoví ako rozdiel medzi plánovanými nákladmi a plánovanými tržbami (príloha č.4). 
(3)	Objednávateľ sa zaväzuje zabezpečiť ročnú úhradu preukázateľnej straty z výkonov 
vo verejnom záujme v objeme 4 330 000 tis. Sk v súlade so zákonom č. ....../200.... Z. z. o štátnom rozpočte na rok 2004.
(4)	Objednávateľ bude poskytovať preddavkovo štvrťročne, a to vždy do 3. dňa prvého mesiaca príslušného kalendárneho štvrťroka finančné prostriedky z kapitoly MDPT SR v súlade so zákonom NR SR č. 303/1995 Z. z. o rozpočtových pravidlách v znení neskorších predpisov.
(5)	Dodávateľ vykoná: 
a)	priebežné vyúčtovanie poskytnutých preddavkov štvrťročne do 30 dní po účtovnej uzávierke daného obdobia.
b)	ročné vyúčtovanie poskytnutých preddavkov na základe auditovaných výsledkov v zmysle § 6 ods. 4 zákona NR SR č. 303/1995 Z. z. o rozpočtových pravidlách v znení neskorších predpisov a postupu pri finančnom zúčtovaní vzťahov k štátnemu rozpočtu SR najneskôr k 30.06.2005 bez možnosti zvýšenia úhrady stanovenej v článku VIII  odsek 3.
(6)	Finančné prostriedky určené  podľa odseku 3 tohto článku nesmie dodávateľ použiť 
na iný účel ako na plnenie záväzkov vzniknutých v súvislosti s plnením predmetu zmluvy. 

Článok IX
Plnenie zmluvy
(1)	Pre plnenie zmluvy je rozhodujúcim ukazovateľom dopravný výkon vyjadrený 
vo vlakových kilometroch (príloha č. 1) a pre kvantifikáciu tržieb z výkonov vo verejnom záujme ukazovateľ osobokilometre (príloha č. 2). V prípadoch realizácie pravidelnej a náhradnej prepravy cestujúcich autobusom bude dopravný výkon uvádzaný vo vozidlových km. Pre plnenie zmluvy sa tento dopravný výkon transformuje na vlakové kilometre, ktoré by boli realizované medzi tarifnými bodmi železničným koľajovým vozidlom.
(2)	Zmluvné strany sa dohodli na prípustnej tolerancii ukazovateľa vlakové kilometre 
celkom i podľa jednotlivých druhov vlakov +(-) 1  %.  Tolerancia sa nevzťahuje na vlakové kilometre Lv vlakov. Plnenie skutočných vlakových kilometrov Lv a Sv vlakov sa bude vyhodnocovať osobitne s dôrazom na efektívnu redukciu ich plánovaného objemu pri zohľadnení podmienky zabezpečenia plynulosti a bezpečnosti prevádzky.
(3)	Dodávateľ bude viesť pravdivé a aktualizované záznamy o výkonoch, ktoré sú predmetom zmluvy.

Článok X
Kontrolné opatrenia
(1)	Dodávateľ predloží na požiadanie objednávateľovi výsledky kontrol dodržiavania tarifných podmienok, hygieny a kvality poskytovaných služieb v dopravných prostriedkoch a zariadeniach určených pre cestujúcu verejnosť a výsledky zisťovania frekvencie cestujúcich. 
(2)	Dodávateľ je povinný podľa predmetu zmluvy do troch mesiacov po skončení I. polroka a do piatich mesiacov po skončení roka predložiť objednávateľovi oddelene sledované výkony, tržby a náklady, ktoré budú predmetom protokolárneho vyhodnotenia.
(3)	Objednávateľ je oprávnený kontrolovať plnenie predmetu zmluvy podľa článku I tejto zmluvy. Objednávateľ zabezpečí kontrolu dodržiavania podmienok, za ktorých bola úhrada stanovená. Dodávateľ je povinný objednávateľovi umožniť vykonanie kontroly v rozsahu príslušných všeobecne  záväzných právnych predpisov. 
(4)	Zmluvné strany sú povinné neodkladne vzájomne si oznámiť skutočnosti, ktoré by mohli ohroziť plnenie zmluvy, a to aj v jej častiach. 

Článok XI
Iné ustanovenia
(1)	Dodávateľ je povinný oznámiť objednávateľovi vlastné útvary, s ktorými bude objednávateľ priamo prerokovávať problematiku dodržiavania záväzkov vyplývajúcich zo zmluvy a kvality poskytovaných služieb. Dodávateľom určený útvar je povinný viesť prehľadnú evidenciu sťažností, podaní a návrhov ku GVD a kvalite cestovania a v rámci možnosti aj s rozdelením podľa predmetu žiadosti (vlak, stanica a pod.) a na požiadanie ju predložiť objednávateľovi.
(2)	Dodávateľ pri zostave nového cestovného poriadku informuje objednávateľa o zásadných zmenách v organizácii dopravy.
(3)	Z dôvodu zabezpečenia včasnosti zostavy nového cestovného poriadku objednávateľ v termíne najneskôr do 30.06.2004 uplatní predbežnú objednávku na rozsah dopravných výkonov v osobnej doprave na obdobie GVD 2004/2005.
(4)	Dodávateľ sa zaväzuje dodať objednávateľovi základné predpisy a smernice, a to najmä organizačný poriadok, ekonomické pravidlá a vykonávaciu smernicu k nim, klasifikáciu  nákladov a výkonov, účtový rozvrh, PPTŽ a ich zmeny. Okrem toho aj opatrenia týkajúce sa cestovného poriadku, zmeny radenia a chodu vlakov osobnej prepravy.
(5)	Na požiadanie objednávateľa bude dodávateľom dodaný prehľad tarifných podmienok podľa článku III odsek 3 tejto zmluvy.
(6)	Dodávateľ bude presne evidovať a predkladať vo vyhodnotení všetky výkony a náklady a tržby oddelene za výkony v rámci zmluvy a ostatné výkony. 

Článok XII
Zmluvné obdobie
(1)	Zmluva sa uzatvára na dobu určitú.
Začiatok plnenia zmluvy: 	01.01.2004
Ukončenie plnenia zmluvy: 	 31.12.2004

Článok XIII
Odstúpenie od zmluvy
(1)	Zmluvné strany môžu od tejto zmluvy odstúpiť písomnou formou v prípade neplnenia povinností uvedených v tejto zmluve podstatným spôsobom, a to jednou zo zmluvných strán. V prípade odstúpenia od zmluvy má poškodená strana nárok na náhradu účelne vynaložených nákladov, čím nie je dotknutý nárok na náhradu škody. 
(2)	Právny režim odstúpenia od zmluvy sa posudzuje podľa ustanovení  § 344 - 351 Obchodného zákonníka.

Článok XIV
Rozhodcovská doložka
(1)	Všetky spory, ktoré vzniknú z tejto zmluvy vrátane sporov o jej platnosť, výklad alebo zrušenie a ktorých prerokovanie a rozhodovanie patrí do právomoci súdu, budú riešené pred Rozhodcovským súdom Slovenskej obchodnej a priemyselnej komory v Bratislave podľa jeho základných vnútorných predpisov.

(2)	Rozhodcovské konanie bude prebiehať podľa Rokovacieho poriadku Rozhodcovského súdu Slovenskej obchodnej a priemyselnej komory a podporne sa na toto konanie budú vzťahovať predpisy slovenského civilného procesného práva.

Článok XV
Záverečné ustanovenia
(1)	Túto zmluvu možno meniť alebo dopĺňať len po vzájomnom súhlase oboch zmluvných strán. Zmeny alebo doplnky musia mať písomnú formu a tvoria neoddeliteľnú súčasť tejto zmluvy.
(2)	Prílohy č. 1-5 tvoria neoddeliteľnú súčasť zmluvy.
(3)	Zmluva je vyhotovená v 5 rovnopisoch, z ktorých každá zmluvná strana dostane dve vyhotovenia a jedno vyhotovenie dostane Ministerstvo financií SR.
(4)	Všetky vzťahy vyplývajúce z tejto zmluvy, ktoré nie sú upravené osobitnými zákonmi, sú podriadené úprave Obchodného zákonníka. 
(5)	Zmluva sa stáva platnou dňom podpisu zmluvných strán. Zmluva nadobúda účinnosť 01.01.2004.

V Bratislave dňa: XX.XX.2003
za objednávateľa:	za dodávateľa: 	
		
(pečiatka a podpis)	(pečiatka a podpis)	
	(pečiatka a podpis)